Държавен вестник, бр. 101, 2025 г., стр. 237

БРОЙ  101	
Д Ъ Р Ж А В Е Н  В Е С Т Н И К 	
СТР.  237  
В кабинета е необходимо да има съвременни компютри с интернет достъп и инсталирани 
инструменти за разработка и симулация – среди за машинно обучение, аналитични платформи, 
IDE за програмиране (например Python, C/C++), както и визуални инструменти за работа с IoT 
архитектури. Препоръчително е да се използват симулационни платформи за логика на изкуствен 
интелект, взаимодействие със сензори и невронни мрежи (например Google Colab, Jupyter 
Notebook, TensorFlow Playground). 
Необходимо е да има обособено място за демонстрационни цели, където да се провеждат 
анализи на реални казуси, както и библиотека с печатни и електронни ресурси по изкуствен 
интелект, роботика, невронни мрежи, анализ на данни и етика в технологиите. Кабинетите трябва 
да позволяват дискусионен формат, презентации от обучаеми и достъп до платформи за 
съвместна работа. 
5.2. Изисквания към учебната база за обучение по практика на професията – 
характеристики, обзавеждане, оборудване, софтуер 
Учебната база за практическо обучение по професия „Интелигентни системи“ трябва да 
бъде организирана като лаборатория с възможности за интегриране на софтуер и хардуер в 
контекста на интелигентни технологични решения. Базата следва да включва работни станции с 
висока изчислителна мощност, графични процесори (GPU) за машинно обучение и 
специализирани инструменти за работа с реални и симулирани IoT устройства. Препоръчително 
е наличието на Linux-базирани среди за изчислителна обработка, поддържащи фреймуърк като 
TensorFlow, PyTorch и OpenCV. 
На всяко работно място е необходимо да има достъп до софтуер за програмиране на 
интелигентни агенти, симулатори на сензорни мрежи, платформи за управление на данни, както 
и инструменти за визуализация на процеси и взаимодействия. Задължително е наличието на 
сензори, микроконтролери (например Arduino, Raspberry Pi), роботизирани компоненти, камери 
и елементи за автоматизация, които да подпомагат проектирането и тестването на реални 
интелигентни системи. 
Базата следва да предлага възможности за свързаност в облачна среда и виртуализация – 
със среди за моделиране на услуги в реално време, използване на DevOps инструменти и 
създаване на архитектури с висока устойчивост и сигурност. Следва да има и възможности за 
провеждане на функционални и етични симулации, свързани с реалната употреба на технологии 
с когнитивен капацитет. 
Необходимо е да се осигурят условия за безопасна работа – с инструкции за работа с 
електронни компоненти, средства за защита при работа с ток, както и изолация при 
взаимодействие с подвижни части. Важно е да се предвиди и специализирана подкрепа за работа 
с чуждестранни източници и документация – като техническа литература, протоколи и 
ръководства на английски език. 
6. 
Изисквания към обучаващите 
Право да преподават по теория и практика на професията имат лица с висше образование и 
образователно-квалификационна степен „магистър“ или „бакалавър“ по специалности от 
професионално направление „Администрация и управление“ и „Икономика“ от областта на 
висше образование „Социални, стопански и правни науки“, от професионални направления 
„Електротехника, електроника и автоматика“ и „Комуникационна и компютърна техника“ от 
областта на висше образование „Технически науки“, от професионални направления 
„Информатика и компютърни науки“ и „Математика“ от областта на висше образование 
„Природни науки, математика и информатика“ от Класификатора на областите на висше 
образование и професионалните направления, приет с Постановление № 125 от 2002 г. на 
Министерския съвет (ДВ, бр. 64 от 2002 г.), съответстващи на професията.